text: Bæltekøretøj har allerede været i gang 
  29 november 2010 kl. 10.18
  Beredskabet på Responce-stationen i Horsens er blevet forstærket med et bæltekøretøj, der kan sikre at ambulancerne kommer frem.  
  Ambulancerne hos Responce skal frem. Uanset vejret. Det kan nu klares med en pansret mandskabsvogn, der er blevet tilkaldt efter sneen er væltet ned over Horsens, Hedensted, Odder, Skanderborg og Ikast-Brande kommuner.
  
  Vejen lukket 
  Vognen, der holder hos Responce på Gotlandsvej, har allerede været i brug, da en ambulance satte sig fast i den dybe sne.
  - Vi satte et slæbetov fast til ambulancen og kunne derved trække den fri. Ambulancen havde hentet en patient, da den pludselig satte sig fast, forklarer Kasper Strøm Jensen, som er chauffør på mandskabsvognen.
  Hvis ambulancen ikke umiddelbart kan trækkes fri af snemasserne, kan patienter flyttes fra ambulancen over i den pansrede mandskabsvogn.
  
  Bliver i Horsens 
  Vognen måtte igen i gang, da en ambulance satte sig fast ved Bjerre.
  Bæltekøretøjet kan også assistere Falcks akutbil, politiet og brandvæsnet.
  Den pansrede mandskabsvogn bliver i Horsens, så længe det er nødvendigt. Det er politiet, som i samarbejde med Responce bestemmer, hvornår der skal tilkaldes ekstra sne-hjælp.
  